**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՀՈՒՆՎԱՐԻ 26-Ի N 110-Ն ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Ընթացիկ իրավիճակը և իրավական ակտի ընդունման անհրաժեշտու­թյունը**

«Հայաստանի Հանրապետության կառավարության 2023 թվականի հունվարի 26-ի N 110-Ն որոշման մեջ լրացում կատարելու մասին» Կառավարության որոշման նախագծի ըն­դու­­նման անհրաժեշտությունը պայմա­նա­­վորված է Հայաստանի Հանրապետության հետախուզական և հակահետախուզական գործունեության ոլորտի առանձնահատկու­թյուն­ներով:

Մասնավորապես, «Ազգային անվտանգության մարմինների մասին» օրենքի 15-րդ հոդվածի 1-ին մասի 15-րդ կետի համաձայն՝ Ազգային անվտանգության ծառայությունն իր իրավասության սահմաններում, Հայաստանի Հանրապետության միջազգային պայմանագրերի, ոլորտային համագործակցությունը կանոնակարգող փաստաթղթերի, իսկ բացառիկ դեպքերում՝ փոխադարձության հիման վրա, համագործակցում է օտարերկրյա պետությունների հատուկ ծառայությունների և իրավապահ մարմինների հետ ու սահմանված կարգով, փոխգործակցության հիման վրա, նրանց հետ փոխանակում օպերատիվ տեղեկություններ, հատուկ տեխնիկական և այլ միջոցներ: Ազգային անվտանգության ծառայության վերոնշյալ գործառույթն շատ հաճախ իրենից ենթադրում է նաև փոխգործակցության շրջանակներում իրավաբանական պարտադիր ուժ չունեցող միջազգային բնույթի որոշակի փաստաթղթերի ընդունում: Նշված փոխգործակցությունը իրականացվում է հետախուզության, հակահետախուզության, պետական սահմանի պահպանության, ահաբեկչության և այլ հանցագործությունների դեմ պայքարի շրջանակներում, և օտարերկրյա պետությունների հատուկ ծառայությունների, իրավապահ մարմինների հետ փոխանակվող տեղեկատվությունը, հատուկ տեխնիկական և այլ միջոցները էապես բարձրացնում են վերոհիշյալ գործառույթի արդյունավետությունը: Նման փոխգործակցության իրականացման վերաբերյալ կնքվող իրավաբանական պարտադիր ուժ չունեցող միջազգային բնույթի փաստաթղթերի՝ Հայաստանի Հանրապետության կառավարության 2023 թվականի հունվարի 26-ի N 110-Ն որոշմամբ սահմանված ընթացակարգերով շրջանառությունը կարող է վնաս հասցնել պետական անվտանգությանը, մասնավորապես հետախուզության և հակահետախուզության ոլորտում միջպետական համագործակցության առանձնահատկությունների հաշվառմամբ:

**Առաջարկվող կարգավորման բնույթը**

Նախագծով առաջարկվում է Հայաստանի Հանրապետության կառավարության 2023 թվականի հունվարի 26-ի N 110-Ն որոշմամբ սահմանված ընթացակարգերից նախատեսել բացառություն հետախուզական և հակահետախուզական գործունեության բնագավառի իրավաբանական պարտադիր ուժ չունեցող միջազգային բնույթի որոշակի փաստաթղթերի կնքման համար, մասնավորապես, խոսքը գնում է ոչ թե կառավարությունների միջև կնքվող, այլ համապատասխան գերատեսչությունների հետ կնքվող փաստաթղթերի մասին:

Նախագծի ընդունումից հետո պետական եկամուտներում և ծախսերում փոփո­խու­թյուն­­ներ չեն առաջանա:

**Ակնկալվող արդյունքը**

Նախագծի ընդունման արդյունքում կապահովվի հետախուզական և հակահետախուզական գործունեության շրջանակներում օպերատիվ և արդյունավետ միջազգային համագործակցությունը:

**Կապը ռազմավարական փաստաթղթերի հետ. Հայաստանի վերափոխման ռազ­մա­վա­րություն 2050, Կառավարության 2021-2026թթ. ծրագիր, ոլորտային և/կամ այլ ռազ­մա­վա­րություններ**

Նախագծի ընդունումը չի բխում որևէ ռազմավարական փաստաթղթից:

Ազգային անվտանգության ծառայություն